АҞӘА, ԥхынгәы 2 - Sputnik. Очамчыра араион, Тамшь ақыҭан имҩаԥысит Аԥсны аџьынџьтәылатә еибашьраан имҩаԥгаз адесант рыӡхыҵра 27 шықәса ахыҵра иазкыз ауснагӡатәқәа. Абри атәы аанацҳауеит Аԥсны ахада ипресс-маҵзура.
Ауснагӡатәқәа рхы рыладырхәит ахада Аслан Бжьаниа, Апарламент аиҳабы Валери Кәарҷиа, аибашьраан Мрагыларатәи афронт акомандаҟаҵаҩ Мираб Кьышьмариа, Атәылахьчара аминистр Владимир Ануа, Очамчыра араион ахада Станислав Амҷба, Атәылахьчара аминистрреи, Апарламенти рхаҭарнакцәа, ақыҭауаа, иҭахаз ргәакьацәа, ашколхәыҷқәа.
Очамчыра араион Тамшь ақыҭа иахьаҵанакуа 1993 шықәса ԥхынгәы 2 рзы амшын аҟынтәи аԥсуа десант ӡхыҵит. Иара иалахәын хышәҩык рҟынӡа аибашьцәа, азеиԥш напхгара ҟаиҵон Заур Зарандиа. Адесант иахықәкы хаданы иҟан астратегиатә ҵак ду змаз Аҟәаҟа ицоз амҩаду аанкылара. Адесант аныӡхыҵ ақырҭуа ар реиҳабыра Мрагыларахьтәи афронт ахь рымчқәа реиҳара ииаргар акәхеит. Уи иалнаршеит аԥсуа ар Шроматәи ахырхарҭа аганахьала лҵшәа бзиала ақәыларатә еибашьрақәа мҩаԥыргарц.
1992-1993 шықәсқәа рзтәи Аԥсны жәлар Рџьынџьтәылатә еибашьра иҭахаз рбаҟа Тамшь ақыҭан еиҭашьақәыргылан адесант аӡхыҵра 26 шықәса анахыҵуаз арыцхә азы.
Иара убас шәаԥхьар ҟалоит: